## Educació autoritza 140 cursos del nivell A1 de valencià de la Junta Qualificadora de Coneixements de Valencià

*** 2.859 participen en els cursos per a obtindre el certificat d’A1 que acredita un domini bàsic de valencià**

La Conselleria d’Educació, Cultura, Universitats i Ocupació ha autoritzat la impartició de 140 cursos del nivell A1 de valencià de la Junta Qualificadora de Coneixements de Valencià per a majors de 18 anys. En total participen en estos cursos 2.859 alumnes inscrits en centres de Formació de Persones Adultes, en 8 ajuntaments, en la Diputació de València i en la Diputació d’Alacant.

Els centres de Formació de Persones Adultes (dependents de la Conselleria d’Educació i dels ajuntaments), les universitats, les diputacions i els ajuntaments amb personal tècnic amb funcions de promoció lingüística poden organitzar cursos de valencià de nivell bàsic, A1, dirigits a persones amb escàs coneixement de valencià. Estos cursos són fonamentals per a la integració de persones nouvingudes a la Comunitat que desconeixen la llengua valenciana.

El mes de setembre, la Direcció General d’Ordenació Educativa i Política Lingüística va convocar els centres d’adults, els ajuntaments i les universitats perquè sol·licitaren la participació en la convocatòria d’este curs 2024-2025.

En la convocatòria d’este curs s’han inscrit 83 cursos en 52 centres d’FPA de la Generalitat Valenciana, 45 en 39 centres d’FPA municipals, 10 més en 8 ajuntaments sol·licitants, 1 en la Diputació d’Alacant i 1 en la Diputació de València.

En el 2023-2024 van obtindre el certificat oficial A1 expedit per la Junta Qualificadora de Coneixements de Valencià 1.093 persones. Estos certificats acrediten un domini bàsic de valencià que permet a les persones que l’obtenen atendre les necessitats comunicatives més elementals en situacions quotidianes.

Es pot consultar la resolució en el *Diari Oficial de la Generalitat Valenciana* (DOGV): <https://dogv.gva.es/datos/2025/01/21/pdf/2025_579_va.pdf>

Fecha: 26/01/2025